
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че систематичните нарушения на правата на жените от страна на Ислямска република Иран и нейната „морална“ полиция не са намалели при президента Пезешкиян;
Б.	като има предвид, че иранското правителство въведе задължително забулване през 1983 г.; като има предвид, че Законът за „защита на семейството чрез насърчаване на културата на хиджаб и целомъдрие“ беше одобрен от Съвета на пазителите през септември 2024 г. и допълнително ще засили потискането на жените от страна на правителството; като има предвид, че жените, които се явяват публично без забрадка, често биват тормозени, лишени от свобода, изтезавани и дори убити;
В.	като има предвид, че Аху Дахиаи беше подложена на тормоз от силите за сигурност в университета във връзка с предполагаемо нарушение на правилото за забрадката; като има предвид, че като смел акт на съпротива Дахиаи махна оставащото ѝ облекло в знак на протест, а след това е била задържана и, подобно на безброй други жени, е била обявена за „психически негодна“ и въдворена в психиатрично заведение;
Г.	като има предвид, че иранското правителство обяви намерението си да открие т.нар. „клиника за лечение“ за жени, които нарушават строгите закони за хиджаб; като има предвид, че патологизирането на съпротивата е част от систематичните усилия на иранските органи да задушат автономността на жените и да наказват онези, които се противопоставят на дискриминационни закони, като например задължителното забулване и половата сегрегация;
Д.	като има предвид, че меморандумът „Въпрос за бахайската общност“ от 1991 г., подписан от върховния лидер Аятолах Али Хаменей, призовава за „блокиране“ на „напредъка и развитието“ на бахайската общност; като има предвид, че през март и април 2024 г. най-малко 72 от 93-те лица от бахайската общност, призовани в съда или лишени от свобода, са били жени;
1.	решително осъжда все по-силните и системни репресии срещу жените в Иран чрез закони и наредби, които сериозно ограничават техните свободи и права; изразява съжаление във връзка с факта, че органите са задържали Аху Дахиаи, обявявайки я за „психически негодна“, и са я въдворили в психиатрично заведение; счита, че репресиите срещу политически непокорни жени чрез психиатрична изолация е акт на изтезание;
2.	призовава иранските органи да отменят цялото законодателство, което дискриминира жените и момичетата, и спешно да премахнат „моралната“ полиция и всички други репресивни агенции;
3.	решително осъжда преследването на етнически и религиозни малцинства; призовава за незабавното и безусловно освобождаване на всички защитници на правата на жените и жертвите на произволно задържане, включително жените от бахайската общност Неда Емади и Парасту Хаким, както и гражданите на ЕС;
4.	отново призовава Съвета да определи Корпуса на гвардейците на ислямската революция за терористична организация, като отбелязва, че решението на Апелативния съд в Дюселдорф относно нападението срещу синагогата в Бохум през 2022 г. вече предоставя необходимите правни основания;
5.	настоятелно призовава иранското правителство да предостави неограничен достъп до проучвателната мисия на ООН и на специалния докладчик относно положението с правата на човека в Иран; призовава за подновяване и разширяване на неговия мандат, така че да включва механизъм за отчетност;
6.	призовава ЕС и неговите държави членки да подкрепят движението „Жени, живот, свобода“;
7.	възлага на своя председател да предаде настоящата резолюция съответно на Комисията, Съвета, заместник-председателя на Комисията/върховен представител на Съюза по въпросите на външните работи и политиката за сигурност, Ислямското консултативно събрание и кабинета на върховния лидер на Ислямска република Иран.

